ועדת הכספים, כנסת 17, פרוטוקול מספר 276, 2007-01-01 11:00

יעקב ליצמן: אני פותח את ישיבת ועדת הכספים בנושא תקנות הסדרים במשק המדינה (תיקוני חקיקה) (מתן שירות שוויוני), התשס"ו-2006.

יעקב ליצמן: האם יש התנגדות לתקנות האלה?

חגית אייזנמן: לא ידוע לי על כך.

חגית אייזנמן: אנחנו נמצאים בימים אלה בתהליך של הפרדה בית הזיקוק בכלל כאשר בעיקר אנחנו מדברים על הפרדה בין שני בתי זיקוק באשדוד.

חגית אייזנמן: התהליך הזה כולו מצד אחד אמור לשרת את התחרות במשק, ומצד שני יכולים להיות בו סיכונים מסוימים של פגיעה בתחרות בגלל בעלות של חברות הדלק וכיוצא בזה.

חגית אייזנמן: אנחנו יודעים בנושא הגז יש בעיה של מחסור ובעיה של תחרותיות ולכן מצאנו לנכון להסדיר בנושא הזה הסדרה נוספת של התחרות על ידי זה שאנחנו מחייבים את בתי הזיקוק לנהוג בשוויוניות כלפי כולם.

יעקב ליצמן: מחיר אחיד.

חגית אייזנמן: מחיר אחיד או תנאים זהים.

חגית אייזנמן: לפי החלטת הממשלה, הסרת הפיקוח תיכנס לתוקף בעוד 12 חודשים מהיום.

חגית אייזנמן: הנושא של חובת מתן שירות שוויוני תמשיך לחול.

חגית אייזנמן: בימים הקרובים נגיש לוועדה הצעה לתקנות שקובעות הקצבות לחברות הגז.

יעקב ליצמן: למה לא עושים את זה ביחד?

חגית אייזנמן: לוח הזמנים שלנו לא אפשר לנו להביא את זה ביחד.

יעקב ליצמן: מה הבעיה לעשות את זה היום?

חגית אייזנמן: היום בית הזיקוק מתחיל לפעול באופן נפרד.

חגית אייזנמן: היינו רוצים שגם התקנות האחרות ייכנסו לתוקף היום, אבל לצערנו לא הצלחנו להביא אותן לכאן.

יעקב ליצמן: האם מישהו מתנגד לזה?

יאיר חזן: הערה.

יאיר חזן: אני היועץ המשפטי של חברת גז-יגל, חברת גז בינונית-קטנה.

יאיר חזן: בסעיף 2(ד) – "לא יסרב בית זיקוק סירוב בלתי סביר" – אבל התיאור "בלתי סביר" ניתן לפרשנות.

יאיר חזן: אפשר להפוך כמעט כל דבר לבלתי סביר.

חיים אורון: אבל הוא שפיט.

חיים אורון: אז הולכים לבית משפט.

יאיר חזן: חברת פז היום שולטת בבית הזיקוק באשדוד ויש לה חברת בת שהיא חברת פזגז, וכמו שאתם יודעים הם עשו הסכם עם הרשות הפלשתינאית, יכול להיות שיהיו כל מיני דברים שהם יקבעו מה זה סביר.

חגית אייזנמן: יש פה שני דברים.

חגית אייזנמן: הנושא הזה של סביר או לא סביר, זה קיים גם היום בחוק ההגבלים.

חגית אייזנמן: קשה לנו מאוד היום לפרט מה נקרא סירוב סביר או בלתי סביר ולמעשה לדעתי אם נצמצם את ההגדרה זה יהיה דווקא לטובת בתי הזיקוק ולא לטובת חברות הגז.

יאיר חזן: אפשר לומר "לא יסרב" וזהו.

קריאה: כבר היום הוא מסרב.

יעקב ליצמן: היועצת המשפטית של הוועדה, גם היא אומרת את אותו הדבר, שכל שינוי יחזק את בתי הזיקוק.

מירב תורג'מן: כאן אתה יכול להכניס כל הגדרה.

מירב תורג'מן: אם תעשה את זה במקרים ספציפיים, זה דווקא יקטין את האופציות.

יאיר חזן: אמרתי להוריד את הבלתי סביר.

מירב תורג'מן: יש מקרים חריגים שכן אפשר לסרב.

עידו רוזוליו: מהות התקנות קיימות באישור הממונה על האיזון ולנו כמובן אין שום כוונה לסטות מזה.

עידו רוזוליו: כל נושא הפיצול וההפרטה נעשה כדי לעשות שינויים במשק האנרגיה במדינת ישראל.

עידו רוזוליו: בשם הממונה על המיזוג יש מנגנון שאומר שאם יש שינוי מהותי, אז ניתן לשנות את ההוראות.

עידו רוזוליו: לעומת זאת, התקנות קובעות את זה.

יעקב ליצמן: אתה תומך בזה.

יעקב ליצמן: הם אומרים שמרגע זה המחיר הוא אחיד.

עידו רוזוליו: אני מקבל את זה כל זמן המצב לא השתנה.

עידו רוזוליו: אני חושב שבסך הכול משק האנרגיה במדינת ישראל, עלולים או יכולים להיות בו בתקופה הקרובה שינויים.

יעקב ליצמן: אני לא יודע מה יאמרו חבריי, אבל אני חושב שזה נכון ולא צריך לגעת בזה.

חגית אייזנמן: יש שינויי נוסח לא משמעותיים, למרות שאחד הוא כן משמעותי.

חגית אייזנמן: בסעיף ההגדרות, סעיף 1, בסוף ההגדרה של "ספק גז", להוסיף בסוגריים "(להלן – חוק הגז)".

חגית אייזנמן: אנחנו מזכירים את החוק הזה בסעיף 3 – "בית זיקוק לא ימסור או יפרט כהגדרתו בתקנות מכירת גז", לפי סעיף 3 לחוק הגז.

שלי יחימוביץ': אמרו לנו שהפיצול של בזן נועד ליצור תחרות, אם כל בית זיקוק ימכור את הגז הפחמימני במחיר אחיד לכל צרכניו, איפה התחרות שהבטיחו לנו?

חן בר יוסף: היה ברור שבתחום הגפם, תחום הגז הביתי, אין תחרות במשק הזה.

חן בר יוסף: אני אומר יותר מזה, להבדיל ממוצרים אחרים שבהם הסרנו את הפיקוח, כאן נשאר הפיקוח עוד 12 חודשים, זה כי כמות הביקושים במשק הישראלי ביחד עם ביקושי הרשות הפלשתינאית הם היום יותר גבוהים ב-30 אחוזים בערך מכמות הייצור במשק.

חן בר יוסף: ברגע ששני ספקים מקוריים של המשק יודעים שכל כמות שהם יוציאו, תמיד ירצו אותה, תחרות ביניהם לא תתקיים.

שלי יחימוביץ': זה רק לתחום הספציפי הזה?

חן בר יוסף: רק גפם.

שלי יחימוביץ': איזה אחוז זה?

חן בר יוסף: 5 אחוזים מכלל הייצור.

קריאה: פחות.

חן בר יוסף: לכן הלכנו לפיצול, למרות זה.

שלי יחימוביץ': וכל היתר כן בתחרות.

חן בר יוסף: יש עוד כמה מוצרים.

שלי יחימוביץ': עד עכשיו יש ירידה במחירים?

שלי יחימוביץ': האם אנחנו כבר רואים תחרות פרועה, הורדת מחירים והצרכן יוצא נשכר?

שלי יחימוביץ': כך הבטיחו לנו.

חן בר יוסף: נראה לי שכן.

חיים אורון: אני בעד התיקון הזה.

חיים אורון: הוויכוח הגדול פה הוא על הקווטות ולא על המחיר.

חן בר יוסף: זה יגיע בתיקון הבא.

חיים אורון: הוויכוח הגדול כאן הוא על הקווטות.

חיים אורון: זה אפילו יותר מאשר מכסות חלב.

חיים אורון: המכסה הזו שווה הרבה כסף.

חיים אורון: אני שואל לגבי צינור הגז הטבעי.

עידו רוזוליו: אנחנו לא קשורים.

חיים אורון: אבל משרד התשתיות קשור.

חיים אורון: מי מחליט איפה מוציאים יציאה?

חן בר יוסף: ברוב החלקים זה לפי כמות הצריכה.

חן בר יוסף: ב-1994 עשו סקר צריכה, איפה צפוי שיהיו צרכנים.

חיים אורון: ככל שיותר קרובים למרכז הארץ, הוא יהיה עם יותר יציאות, אבל כאשר יגיעו לפריפריות, אין יציאות.

ולדימיר נמרובסקי: זה לא שאני רוצה להתחמק, אבל אנחנו לא הצוות המתאים לענות על השאלות האלה.

חיים אורון: יש לכם מכתב שלי.

חיים אורון: תבקשו ממישהו שם שייתן תשובה.

חיים אורון: העיקרון שאמרו בשקט, היכן שיש הרבה צרכנים, זה אומר שבמקומות בהם יש ישובים דלילים אבל הם צרכני גז גדולים, למי שצריך לעזור כי הוא בפריפריה, אי אפשר לעזור לו כי לחברת הגז לא כדאי לפתוח יציאה.

חיים אורון: לכן צריך משרד ממשלתי שיאמר להם שבמקומות האלה יפתחו גם אם זה לא כל כך כדאי כי אנחנו רוצים לעודד את התעשיות במקומות האלה.

קובי אלעד: תיקון קוסמטי.

קובי אלעד: בתקנה 4.

קובי אלעד: במקום פסקה (4), היא צריכה להיות פסקה (3).

חגית אייזנמן: תיקונים נוספים.

חגית אייזנמן: תקנה 2(ו).

חגית אייזנמן: "על אף האמור בסעיפים קטנים (ד) ו-(ה), רשאי בית זיקוק לפטור חברה בת, כמשמעותן בחוק ניירות ערך", להוסיף "חברה קשורה".

חגית אייזנמן: את תקנה 3 תיקנתם, שהיא לפי סעיף 3 לחוק הגז.

חגית אייזנמן: בתקנה 4, הסיפא של פסקה (2), צריך להיות (3) ולא (4).

יעקב ליצמן: מי בעד עם השינויים?

יעקב ליצמן: מי נגד?

יעקב ליצמן: מי נמנע?

יעקב ליצמן: תקנות הסדרים במשק המדינה (תיקוני חקיקה) (מתן שירות שוויוני), התשס"ו-2006 - אושרו תודה.

יעקב ליצמן: הישיבה נעולה.